《御书草圣千文赞》
宋代·李纲

伏羲画卦，人文以成。书契之作，以代结绳。篆籀而降，秦隶乃兴。

规摹楷法，有真有行。众妙且美，萃于兹草。畴克工之，心悟笔到。

芝靖羲献，主盟此道。自昔英主，鲜不自好。惟汉光武，投戈讲艺。

有唐太宗，笔迹奇秘。底绥大业，实资勇智。游戏翰墨，乃其馀事。

于穆天子，允武允文。武定祸乱，文该典坟。万机之馀，纵笔怡神。

作此草圣，前无古人。人亦有言，心正笔正。妙哉心画，本乎湖静。

银钩铁纽，蟠屈刚劲。云汉昭回，奎壁辉映。如鸟行沙，如虫蚀木。

鸾鹄停峙，龙蛇起陆。飞电绕枢，垂虹饮谷。千变万态，荡耀心目。

一人之贵，犹或勤斯。咨尔多士，胡可怠而。学问积躬，功名济时。

其则不远，瞻之仰之。载摹宸翰，勒之嘉石。龛于殿阴，如鲁屋壁。

天威在望，得所矜式。微臣作赞，垂示无极。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。